Stanovisko Slovenskej republiky k textu Medzinárodnej energetickej charty

1. Úvod

1.1 Pojmy

Medzinárodná energetická charta (ďalej len „Medzinárodná charta“) je aktualizovaná verzia pôvodnej politickej deklarácie Európskej energetickej charty (ďalej len „Európska charta“) z roku 1991. Oba dokumenty majú deklaratívny charakter a sú vyjadrením politickej vôle signatárskych štátov k spolupráci v oblasti energetiky. Medzinárodná charta nie je právne záväzný dokument. Záväzným dokumentom, ktorý nadväzuje na Medzinárodnú chartu je Dohovor o energetickej charte (ďalej len „Dohovor“). 

1.2 Zdôvodnenie a vývoj
Na ostatnom rokovaní Konferencie energetickej charty dňa 27. novembra 2012 vo Varšave sa členské štáty Konferencie zhodli, v rámci procesu modernizácie Energetickej charty, na potrebe aktualizácie pôvodnej deklarácie z roku 1991. Dôvodom pre aktualizáciu textu bolo viacero zastaraných pojmov v texte, ako aj potreba doplnenia nových výziev ktorým v súčasnosti čelí sektor energetiky. V uplynulom období prebehli diskusie k návrhu textu deklarácie, pričom do 31. januára 2015 majú členské štáty zaslať oficiálne stanovisko k finálnej verzii aktualizovaného textu. Následne má byť text prijatý a podpísaný počas nadchádzajúcej ministerskej konferencie, ktorá sa bude konať na pozvanie holandskej vlády v dňoch 20. – 21. mája 2015 v Haagu. 

2. Hlavné zmeny Medzinárodnej energetickej charty oproti Európskej energetickej charte
Európska charta je pôvodným dokumentom na ktorý nadväzuje Medzinárodná charta. Je politickou deklaráciou prijatou v Haagu dňa 17. decembra 1991. Dovedna bola podpísaná 62 štátmi z Európy, Ázie, Severnej Ameriky a Afriky ako aj Európskou Úniou a spoločenstvom EUROATOM. Cieľom bolo vytvoriť dlhodobé partnerstvá a medzinárodnú spoluprácu v oblasti energetiky, založené na spoločných princípoch. Ide najmä o spoluprácu v oblasti bezpečnosti dodávok energie, maximalizáciu efektívnosti výroby, spracovania, prepravy, distribúcie a spotreby energie, zlepšovanie ochrany životného prostredia na prijateľnom trhovom základe ako aj tvorbou cien odrážajúcou náklady na ochranu životného prostredia a presadzovanie efektívneho trhu s energiami založenom na princípoch nediskriminácie. Európska charta je vyjadrením politickej vôle signatárskych štátov v oblasti energetiky. Jej princípy boli rozpracované do právne záväznej zmluvy, ktorou je Dohovor a ktorý zabezpečuje plnenie cieľov Európskej charty.

Európska charta bola podpísaná Slovenskou republikou v Bruseli dňa 5. februára 1993 na základe uznesenia vlády SR č. 80/1993. Za Slovenskú republiku ju podpisoval chargé d'affaires slovenskej republiky v Belgickom kráľovstve. Európska charta nemá obsahové ani právne náležitosti medzinárodnej zmluvy, nepodlieha registrácii podľa článku 102 Charty OSN a neviaže účastnícke štáty právnymi záväzkami. 

Hlavným dôvodom pre modernizáciu Európskej charty boli nové skutočnosti a výzvy, ktorým čelí sektor energetiky začiatkom nového milénia. Pôvodný text obsahuje neaktuálne pojmy a už neexistujúce názvy krajín a dohôd (GATT, ZSSR). Aj samotný názov poukazuje na geografické zameranie dokumentu na Európu. Uvedené skutočnosti mali negatívny dopad na záujem nových krajín o podpis Európskej charty a tým aj na aktuálnu politiku rozširovania a konsolidácie. Na výročnej Konferencii vo Varšave v roku 2012 sa členské krajiny zhodli na potrebe modernizácie pôvodného dokumentu Európskej charty. Samotné znenie textu zo              14. novembra 2014 je výsledkom série rokovaní viac ako 80 členských a pozorovateľských krajín Energetickej charty. 

Pri procese aktualizácie pôvodnej Európskej charty sa riadilo princípom čo najmenších zásahov do textu, pokiaľ si to daný stav nevyžaduje, pričom rozsiahle časti textu ostali ponechané bez zmeny. Najdôležitejšie zmeny v Medzinárodnej charte boli vykonané v preambule, ktorá sa odkazuje na aktuálnu politiku rozširovania a konsolidácie a taktiež Konferenciu energetickej charty, ktorá vznikla až po prijatí Dohovoru. Do textu Medzinárodnej charty boli doplnené nasledovné body a odseky zdôrazňujúce: 

· úlohu multilaterálnych dokumentov a dohôd  v energetike, ktoré boli prijaté v uplynulých dvoch desaťročiach a synergiu medzi multilaterálnymi fórami v oblasti energetiky

· rastúcu úlohu rozvojových krajín pre globálnu energetickú bezpečnosť

· vzťah medzi energetickou bezpečnosťou, ekonomickým rozvojom a ochranou životného prostredia

· úlohu obchodu v oblasti energetiky

· potrebu vytvárania priaznivého prostredia pre investície, výstavbu a prevádzku v energetike 

· potrebu presadzovania moderných energetických služieb, znižovanie energetickej chudoby, čistých technológií a vytvárania nových kapacít

· potrebu diverzifikácie energetických zdrojov a trás

· úlohu regionálnej integrácie trhov v energetike

Súčasťou Medzinárodnej charty je aj zoznam významných dokumentov v oblasti energetiky a medzinárodných fór s odkazom v preambule.

2.1 Dohovor o energetickej charte

Dohovor o energetickej charte je právne záväznou dohodou v rámci Energetickej charty. Väčšina signatárskych krajín Európskej charty podpísala, aj ratifikovala Dohovor z roku 1994, ktorý vstúpil do platnosti v roku 1998. Slovenská republika s Dohovorom vyslovila súhlas svojím uznesením č. 1190 z 12. decembra 1994 a prezident Slovenskej republiky ho ratifikoval 7. septembra 1995. Na rozdiel od Medzinárodnej charty, ustanovenia v Dohovore týkajúce sa obchodu, tranzitu, investícií, environmentálnych aspektov a riešenia sporov sú právne záväzné. Dohovor zabezpečuje právny základ pre dlhodobú spoluprácu a riešenie sporov medzi štátmi a ich podnikateľskými subjektmi v oblasti palív a energetiky, založenú na princípoch obsiahnutých v Európskej charte , pri rešpektovaní konvencií OSN na ochranu životného prostredia. Rešpektuje tiež jestvujúce dvojstranné a mnohostranné medzivládne dohody v tejto oblasti. 
Dohovor taktiež stanovil rozhodujúci orgán, ktorým je Konferencia energetickej charty (ďalej len „Konferencia“). Signatári Dohovoru sú členovia Konferencie a signatári Európskej charty, resp. Medzinárodnej charty sú pozorovateľskými krajinami Konferencie. Nové krajiny, resp. organizácie ekonomického integračného zoskupenia, ktoré chcú v súčasnosti pristúpiť k Dohovoru o energetickej charte musia však podpísať Medzinárodnú chartu.  

Podpis Medzinárodnej charty nezakladá povinnosť pristúpiť k Dohovoru, pristúpenie k nemu je dobrovoľné. Pozorovateľské krajiny majú možnosť zúčastniť sa Konferencie a dozvedieť sa viac o Dohovore, výhodách a povinnostiach súvisiacich s členstvom, ako aj spolupráci s členskými krajinami.
3. Stanovisko SR k Medzinárodnej energetickej charte
Slovenská republika ako členský štát Dohovoru od začiatku podporovala modernizačný proces Energetickej charty, pričom aktualizácia Európskej charty je jeho významnou súčasťou. Nový text Medzinárodnej charty potvrdzuje základné princípy Dohovoru, aktualizuje pojmy,  potvrdzuje otvorenosť pre modernizáciu a dopĺňa text o nové výzvy. Predpokladá sa, že podpísanie Medzinárodnej charty bude mať pozitívny vplyv na geografické rozšírenie Dohovoru a na spoluprácu s nečlenmi Konferencie. To ponúkne nové investičné a obchodné príležitosti a zároveň sa tým prispeje k posilneniu energetickej bezpečnosti. Slovenská republika oceňuje doplnenia textu o aktuálne výzvy v sektore energetiky, najmä začlenenie bodu potreby diverzifikácie energetických zdrojov a trás a zdôraznenie potreby zvyšovania energetickej bezpečnosti. Slovenská republika nemá preto výhrady voči textu Medzinárodnej charty. Text Medzinárodnej charty bol pripomienkovaný krajinami EÚ, stanovisko EÚ bolo koordinované zo strany Komisie.  Podpis Medzinárodnej charty je pre Slovenskú republiku, ako členskú krajinu Dohovoru vyjadrením podpory Energetickej charty a potvrdenie jej základných pravidiel. Nevyplývajú z neho Slovenskej republike žiadne nové právne alebo finančné záväzky. Súhlasíme s jeho podpisom počas nadchádzajúcej ministerskej konferencie v Haagu v dňoch 20. – 21. mája 2015. 

KONEČNÝ DOKUMENT KONFERENCIE MINISTROV („HAAG II“) O MEDZINÁRODNEJ ENERGETICKEJ CHARTE

Konferencia ministrov („Haag II“) o Medzinárodnej energetickej charte sa konala v Haagu dňa .... 2015 s cieľom prijať Medzinárodnú energetickú chartu ako aktualizáciu Európskej energetickej charty. Na uvedenej konferencii vysokí predstavitelia signatárov Európskej energetickej charty z roku 1991 ako aj nesignatári Európskej energetickej charty z roku 1991 podpísali alebo vyjadrili svoj súhlas s Medzinárodnou energetickou chartou. Signatári Medzinárodnej energetickej charty, ktorí ju podpísali alebo vyjadrili svoj súhlas s ňou na konferencii, alebo tak vykonajú potom, sa budú ďalej nazývať „signatári“.
MEDZINÁRODNÁ ENERGETICKÁ CHARTA

Zástupcovia signatárov, ktorí sa stretli v Haagu dňa ... 2015,

Želajúc si lepšie zachytiť novú realitu v sektore energetiky, najmä rastúcu dôležitosť rozvojových krajín, vrátane nových ekonomík, a slúžiť záujmom existujúcich a potenciálnych účastníkov Energetickej charty;

S ohľadom na Európsku energetickú chartu prijatú v záverečnom dokumente Haagskej konferencie o Európskej energetickej charte podpísanom v Haagu dňa 17. 12. 1991, ktorej podpis umožňuje štátom a Organizácii regionálnej hospodárskej integrácie pristúpiť k Zmluve o energetickej charte z roku 1994 a ktorá bude naďalej existovať na tento účel;

Vzhľadom na rozhodnutie zúčastniť sa procesu, ktorý by mohol viesť k prijatiu aktualizovanej verzie Európskej energetickej charty, ktoré bolo prijaté Konferenciou o energetickej charte na jej 23. stretnutí vo Varšave v roku 2012;

S vedomím, že myšlienkou Medzinárodnej energetickej charty je zlepšiť medzinárodnú spoluprácu s cieľom vyriešiť spoločné problémy súvisiace s energetikou na národnej, regionálnej a medzinárodnej úrovni, vrátane vývoja globálnej energetickej architektúry;

Odvolávajúc sa na ciele Medzinárodnej energetickej charty:

•
podporiť politiku charty zameranú na konsolidáciu, expanziu a osvetu s cieľom uľahčiť expanziu geografického rozsahu Zmluvy o energetickej charte a procesu;

•
zapojiť sa do štruktúrovaného dialógu s nesignatármi Európskej energetickej charty s cieľom presadzovať zásady charty a jej rámca pre spoluprácu na celosvetovej úrovni;

•
modernizovať Európsku energetickú chartu ako základné politické vyhlásenie procesu energetickej charty;

•
podporovať aktívnu pozorovateľnosť na Konferencii o energetickej charte so zameraním sa na úzku politickú spoluprácu a rýchle pristúpenie pozorovateľských krajín k Zmluve o energetickej charte;

Zatiaľ čo je Medzinárodná energetická Charta vyhlásením politického úmyslu so zámerom podporiť energetickú spoluprácu medzi signatármi a nenesie žiaden právny záväzok;

Vzhľadom na zásady charty OSN a na záverečné dokumenty rôznych regionálnych a medzinárodných konferencií o energetike a ďalšie udalosti a iniciatívy uvedené v prílohe k tomuto vyhláseniu;

Uznávajúc zvrchovanosť každého štátu z hľadiska svojich energetických zdrojov a jeho práv regulovať prenos a prepravu energie na svojom území so zohľadnením všetkých svojich relevantných medzinárodných povinností;

Uznávajúc globálnu výzvu, ktorú predstavuje trilema medzi energetickou bezpečnosťou, hospodárskym rozvojom a ochranou životného prostredia, a snahy všetkých krajín dosiahnuť udržateľný rozvoj;

Uznávajúc dôležitosť energetickej bezpečnosti krajín, ktoré energiu vyrábajú, spotrebúvajú a tranzitných krajín, bez ohľadu na štádium ich hospodárskeho rozvoja, ako aj prístupu k moderným energetickým službám, ktorý musí byť založený na ekologicky vhodných, spoločensky prijateľných a ekonomicky uskutočniteľných pravidlách s dôrazom na vzájomné povinnosti a výhody;

V snahe dodať nový impulz túžbe po lepšej regionálnej a celosvetovej spolupráci založenej na vzájomnom rešpekte a dôvere;

Odhodlaní podporovať dlhodobú spoluprácu v energetike na regionálnej a svetovej úrovni v rámci trhovej ekonomiky a na základe vzájomnej pomoci a zásady nediskriminácie, čo sa chápe ako doložka najvyšších výhod ako minimálny štandard;

S vedomím, že je potrebné zohľadniť problémy výstavby a reštrukturalizácie, ktorým čelia mnohé krajiny, a že pre signatárov je žiaduce účastniť sa spoločných snáh zameraných na presadzovanie a podporu na trh orientovaných reforiem a modernizáciu energetických sektorov v týchto krajinách;

S istotou, že využitie doplnkových vlastností energetických sektorov na trhoch, ktoré zastupujú signatári, bude pre svetovú ekonomiku prospešné;

Uznávajúc, že lepší trh s energiami je silným katalyzátorom pre posilňovanie regionálnej a medzinárodnej spolupráce v oblasti energetickej bezpečnosti a pre udržateľné využívanie energie všetkými zainteresovanými stranami, vrátane krajín, ktoré energiu vyrábajú, spotrebúvajú a tranzitných krajín;

Presvedčení o tom, že širšia spolupráca signatárov v energetike je základom pre hospodársky pokrok a všeobecne pre spoločenský rozvoj, zmiernenie energetickej chudoby a lepšiu kvalitu života;

Presvedčení o spoločnom záujme signatárov čo sa týka problémov energetickej bezpečnosti, bezpečnosti priemyselných zariadení, vrátane jadrových zariadení a ochrany životného prostredia;

Ochotní urobiť viac s úmyslom dosiahnuť ciele energetickej bezpečnosti a efektívneho riadenia a využívania zdrojov, a tiež plne využiť potenciál na zlepšovanie životného prostredia pri pohybe smerom k udržateľnému rozvoju;

Ochotní rozvíjať spoluprácu s regionálnymi a medzinárodnými organizáciami s cieľom zdieľať skúsenosti a konkrétne príklady z praxe v jednotlivých krajinách v oblasti udržateľného rozvoja, prístupu k moderným energetickým službám, znižovania energetickej chudoby, ekologického hospodárstva, čistej energie, energetickej účinnosti ako aj rozvoja, zavádzania a širšieho použitia nových čistých technológií;

Presvedčení o zásadnej dôležitosti efektívnych energetických systémov vo výrobe, konverzii, prevoze, distribúcii a používaní energie pre energetickú bezpečnosť a pre ochranu životného prostredia;

Presvedčení o tom, že investovanie do energetickej účinnosti a obnoviteľných energií dokáže zlepšiť energetickú bezpečnosť a prispieť k udržateľnému ekonomickému rastu;

Podporujúc synergie medzi viacstrannými fórami v oblasti energetiky;

Uvedomujúc si povinnosti vyplývajúce z hlavných relevantných multilaterálnych dohôd, široký rozsah medzinárodnej spolupráce v oblasti energetiky a rozsiahle aktivity existujúcich medzinárodných organizácií v sektore energetiky a ochotní plne využiť odbornosť týchto organizácií pri podpore cieľov tejto charty;

Uznávajúc úlohu podnikateľov, ktorí pôsobia v transparentnom a spravodlivom právnom rámci, pri podporovaní spolupráce podľa tejto charty;

Odhodlaní podporovať užšie a vzájomne prospešné obchodné vzťahy a investície v oblasti energetiky;

Potvrdzujúc dôležitosť slobody pohybu energetických produktov a rozvíjania efektívnej medzinárodnej energetickej infraštruktúry s cieľom napomáhať rozvoju stabilného a transparentného obchodu v oblasti energetiky;

Uvedomujúc si potrebu podporovať technickú a technologickú spoluprácu medzi signatármi;

Potvrdzujúc, že energetické politiky signatárov sú spojené spoločnými záujmami všetkých krajín a že by sa mali realizovať, okrem iného vykonaním následných opatrení a uplatnením nižšie uvedených zásad;

PRIJALI NASLEDOVNÉ

HLAVA I

CIELE
Signatári si želajú dosiahnuť udržateľný energetický rozvoj, zlepšiť energetickú bezpečnosť a maximalizovať efektívnosť výroby, konverzie, prevozu, distribúcie a využitia energie a zlepšiť bezpečnosť spôsobom, ktorý by bol spoločensky prijateľný, ekonomicky zrealizovateľný a ekologicky vhodný.

Uznávajúc zvrchovanosť každého štátu z hľadiska svojich energetických zdrojov a jeho právo regulovať prenos a prevoz energie na svojom území pri dodržiavaní všetkých svojich príslušných medzinárodných záväzkov a v duchu politickej a hospodárskej spolupráce sa rozhodli podporovať rozvoj efektívnych, stabilných a transparentných energetických trhov na regionálnej a celosvetovej úrovni na základe zásady nediskriminácie a trhovo orientovanej cenotvorby, berúc do úvahy ekologické hľadiská a úlohu energie v rozvoji každej krajiny.

Sú odhodlaní vytvoriť priaznivú klímu pre fungovanie podnikov a pre tok investícií a technológií na dosiahnutie vyššie uvedených cieľov.

Na tento účel a v súlade s týmito zásadami budú konať v nasledujúcich oblastiach:

1.
Rozvoj obchodu v odvetví energetiky v súlade s hlavnými relevantnými multilaterálnymi   súvisiace nástroje, a povinnosťami a záväzkami nešírenia jadrových zbraní, čo sa dosiahne pomocou:

•
otvoreného a konkurenčného trhu pre energetické produkty, materiály, zariadenia a služby;

•
prístupu k energetickým zdrojom a ich skúmania a rozvoja na komerčnom základe;

•
prístupu k národným, regionálnym a medzinárodným trhom;

•
zabezpečenia transparentnosti pre všetky segmenty medzinárodných energetických trhov (výroba/vývoz, tranzit, spotreba/dovoz);

•
odstránenia technických, administratívnych a iných prekážok v obchode s energiou a súvisiacimi zariadeniami, technológiami a službami spojenými s energiou;

•
podpory kompatibility národných a regionálnych energetických systémov a vytvorením spoločného energetického priestoru;

•
podpory harmonizácie pravidiel, nariadení a noriem v oblasti energetiky;

•
podpory realizácie projektov infrašktruktúry dôležitých pre zaistenie svetovej a regionálnej energetickej bezpečnosti;

•
modernizácie, obnovy a racionalizácie odvetvia služieb a zariadení pre výrobu, konverziu, prevoz, distribúciu a využívanie energie;

•
podpory rozvoja a prepojenia infraštruktúry na prevoz energie a regionálnej integrácie energetických trhov;

•
podpory najlepšieho možného prístupu ku kapitálu, najmä prostredníctvom vhodných existujúcich finančných inštitúcií;

•
ľahšieho prístupu k dopravnej infraštruktúre na účely medzinárodnej dopravy v súlade s cieľmi tejto Charty;

•
prístupu k technológiám určeným na skúmanie, rozvoj, konverziu a využívanie zdrojov energie za obchodných podmienok;
2.
Spolupráca v oblasti energetiky, čo bude zahŕňať:
•
koordináciu energetických politík, tak ako je to potrebné pre podporu cieľov tejto Charty;

•
výmenu informácií a skúseností relevantných pre túto chartu;

•
zvyšovanie tvorby kapacity zainteresovaných krajín;

•
vzájomný prístup k technickým a ekonomickým údajom, ktorý je v súlade s vlastníckymi právami;

•
formuláciu stabilných a transparentných právnych rámcov, ktoré tvoria podmienky pre rozvoj zdrojov energie v kontexte udržateľného rozvoja;

•
koordináciu a v príslušných prípadoch harmonizáciu bezpečnostných zásad a pravidiel pre energetické produkty a ich prevoz ako aj pre energetické zariadenia, realizované na vysokej úrovni;

•
uľahčovanie výmeny technologických informácií a know-how v oblasti energetiky a životného prostredia, vrátane školiacich činností;

•
výskum, technologický rozvoj, demonštračné projekty a ich komercializáciu;

•
vytvorenie priaznivého prostredia pre investovanie, vrátane investovania do spoločných podnikov, na tvorbu, výstavbu a prevádzku energetických zariadení.
3.
Energetická účinnosť a ochrana životného prostredia, čo bude znamenať:
•
vytvorenie mechanizmov a podmienok pre využívanie energie čo najhospodárnejším a najúčinnejším spôsobom, v náležitých prípadoch vrátane regulačných a trhových nástrojov;

•
nabádanie k čistému a efektívnemu využívaniu fosílnych palív;

•
podporu trvalo udržateľnej kombinácie zdrojov energie, ktorá má minimalizovať negatívne dôsledky na životné prostredie nákladovo efektívnym spôsobom prostredníctvom:

i.    trhovo orientovaných energetických cien, ktoré úplnejšie odrážajú náklady a výhody 
      životného prostredia;

ii.   efektívnych a koordinovaných opatrení súvisiacich s energiou;

iii. využívania obnoviteľných zdrojov energie a čistých technológií, vrátane čistých  

      technológií spaľovania fosílnych palív;

•
dosahovania a udržiavania vysokej úrovne jadrovej bezpečnosti a zaistenia efektívnej spolupráce v tejto oblasti;

•
podpory spolupráce s cieľom čo najviac znížiť spaľovanie a odvetranie plynu;

•
zdieľania najlepších postupov pre rozvoj a investovanie do čistej energie;

•
podporovania a používania nízkoemisných technológií.

HLAVA II

REALIZÁCIA

Za účelom dosiahnuť vyššie uvedené ciele signatári prijmú koordinované opatrenia, čím však neovplyvnia zvrchovanosť každého štátu z hľadiska svojich zdrojov energie a jeho právo regulovať prenos a prevoz energie na svojom území v súlade so všetkými svojimi príslušnými medzinárodnými povinnosťami, aby dosiahli väčšiu koherentnosť energetických politík, ktoré by mali byť založené na zásade nediskriminácie a trhovo orientovanej cenotvorby a zároveň náležite zohľadňovať ekologické aspekty.

Zdôrazňujú, že praktické kroky na definovanie energetických politík sú potrebné s cieľom zintenzívniť spoluprácu v tomto sektore, a ďalej zdôrazňujú dôležitosť pravidelných výmen názorov na vykonané opatrenia s plným využitím skúseností medzinárodných organizácií a inštitúcií pôsobiacich v tejto oblasti.

Signatári uznávajú, že komerčné formy spolupráce možno budú musieť byť doplnené medzivládnou spoluprácou, najmä v oblasti tvorby a analýzy energetickej politiky ako aj v oblastiach, ktoré sú dôležité, ale nie vhodné pre súkromné kapitálové financovanie.

Rozhodli sa presadzovať ciele tejto charty posilňovaním a integráciou regionálnych energetických trhov a zvyšovaním efektívneho fungovania globálneho energetického trhu pomocou spoločnej a koordinovanej činnosti podľa tejto charty v nasledujúcich oblastiach:

•
prístup k zdrojom energie a ich rozvoj;

•
prístup k energetickým trhom;

•
liberalizácia obchodu v energetike;

•
podpora a ochrana investícií vo všetkých energetických sektoroch;

•
bezpečnostné zásady a pravidlá;

•
výskum, technologický rozvoj, prenos technológie, inovácia a šírenie;

•
energetická účinnosť, ochrana životného prostredia a udržateľná a čistá energia;

•
prístup k udržateľnej energii;

•
vzdelávanie a školenie;

•
diverzifikácia energetických zdrojov a trás.
Realizáciou tejto spoločnej a koordinovanej činnosti sa rozhodli presadzovať súkromnú iniciatívu, plne využívať potenciál podnikov, inštitúcií a všetkých dostupných finančných zdrojov a napomáhať spolupráci okrem iného vrátane technickej spolupráce medzi takýmito podnikmi alebo inštitúciami z rôznych krajín, konajúc na základe trhových princípov.

Signatári zabezpečia dodržiavanie medzinárodných pravidiel v oblasti ochrany priemyselného, obchodného a duševného vlastníctva.

1.
Prístup k zdrojom energie a ich rozvoj
Vzhľadom na to, že efektívny rozvoj zdrojov energie je podmienkou sine qua non pre dosiahnutie cieľov tejto charty, sa signatári rozhodli uľahčiť prevádzkovateľom, ktorí majú záujem, prístup k zdrojom energie a ich rozvoj. Na tento účel zaručia, aby boli príslušné pravidlá verejne prístupné a transparentné v súlade s domácou legislatívou a medzinárodnými záväzkami. Uznávajú potrebu sformulovať takéto pravidlá v oblastiach, kde sa tak ešte nestalo, a vykonať všetky potrebné opatrenia na koordinovanie svojej činnosti v tejto oblasti. Zdroje energie by sa mali rozvíjať v ekonomicky a ekologicky vhodných podmienkach.

Z cieľom uľahčiť rozvoj a diverzifikáciu zdrojov sa signatári rozhodli neuvaľovať diskriminačné pravidlá na prevádzkovateľov, najmä pravidlá týkajúce sa vlastníctva zdrojov, vnútornej prevádzky spoločností a zdaňovania.
2.
Prístup k trhom
Signatári budú intenzívne podporovať prístup k národným, regionálnym a medzinárodným trhom s energetickými produktami na realizáciu cieľov tejto charty. Takýto prístup k trhom by mal zohľadniť potrebu lepšieho fungovania trhových síl a podpory konkurencieschopnosti.

3.
Liberalizácia obchodu v energetike
S cieľom rozvíjať a diverzifikovať obchod v energetike sa signatári rozhodli postupne odstraňovať prekážky v takomto vzájomnom obchode s energetickými produktmi, zariadením a službami spôsobom, ktorý je v súlade s ustanoveniami Dohody Svetovej obchodnej organizácie a v náležitých prípadoch aj jej súvisiacimi nástrojmi, a povinnosťami a záväzkami nešírenia jadrových zbraní.

Budú spolupracovať za účelom ďalšieho rozvoja trhovo-orientovaných cien energií.

Signatári uznávajú, že tranzit energetických produktov cez ich územia je základom pre liberalizáciu obchodu s energetickými produktmi. Prevod by sa mal uskutočňovať v hospodársko a ekologicko a obchodne vhodných podmienkach.

Zdôrazňujú dôležitosť rozvoja medzinárodných energetických prenosových sietí a ich prepojenia, vrátane cezhraničných sietí ropy a plynu a elektrických sietí. Uznávajú potrebu zintenzívniť snahu o spoločnú koordináciu a podporu spolupráce medzi príslušnými subjektmi s ohľadom na ich rozvoj, kompatibilitu technických špecifikácií, ktorými sa riadi dané zariadenie, a prevádzku takýchto sietí.

4.
Podpora a ochrana investícií
S cieľom podporovať medzinárodný tok investícií vynaložia signatári všetku snahu na to, aby odstránili všetky prekážky, ktoré bránia investovaniu do energetického sektora, a na národnej úrovni zabezpečia stabilný a transparentný právny rámec pre zahraničné investície v súlade s relevantnými medzinárodnými zákonmi a pravidlami o investíciách a obchode.

Potvrdzujú, že pre signatárske štáty je dôležité uzatvárať bilaterálne resp. multilaterálne dohody o podpore a ochrane investícií, ktoré zaručujú vysokú úroveň právnej bezpečnosti a umožňujú používanie systémov záruky na investičné riziká.

Signatári potvrdzujú dôležitosť úplného prístupu k náležitým mechanizmom riešenia sporov, vrátane národných mechanizmov a medzinárodnej arbitráže v súlade so štátnymi zákonmi a nariadeniami, vrátane investičných a arbitrážnych zákonov a pravidiel, všetkých príslušných bilaterálnych a multilaterálnych dohovorov a medzinárodných dohôd.

Okrem toho signatári uznávajú právo repatriovať zisky alebo iné platby súvisiace s investíciami a získať alebo používať potrebnú konvertibilnú menu.

Takisto uznávajú, že je dôležité zabrániť dvojitému zdaneniu, a tak podporiť súkromné investície.

5.
Bezpečnostné zásady a pravidlá

V súlade s príslušnými hlavnými relevantnými multilaterálnymi dohodami signatári:

•
budú spolupracovať s cieľom uplatňovať bezpečnostné zásady a pravidlá, ktoré majú pomôcť dosiahnuť resp. udržiavať vysokú úroveň bezpečnostných noriem a ochrany zdravia a životného prostredia;

•
vytvoria také spoločné bezpečnostné zásady a pravidlá, aké sú náležité resp. sa zhodujú so vzájomným uznaním ich bezpečnostných zásad a pravidiel.

6.
Výskum, technologický rozvoj, prenos technológie, inovácia a šírenie

Signatári sa rozhodli podporovať výmenu technológií a spoluprácu na činnostiach súvisiacich s technologickým rozvojom a inováciou v oblasti výroby, konverzie, prevozu, distribúcie energie a efektívneho a čistého používania energie spôsobom, ktorý je v súlade s povinnosťami a záväzkami súvisiacimi s nešírením jadrových zbraní.

Na tento účel podporia kooperatívne snahy zamerané na:

•
aktivity výskumu a vývoja;

•
pilotné alebo demonštračné projekty;

•
uplatňovanie technologických inovácií;

•
šírenie a výmenu know-how a informácií o technológiách.
7.
Energetická účinnosť, ochrana životného prostredia a udržateľná a čistá energia
Signatári potvrdzujú, že v oblasti efektívneho využívania energie, rozvoja zdrojov obnoviteľnej energie a ochrany životného prostredia v súvislosti s energiou je potrebná spolupráca.

Táto spolupráca by mala zahŕňať:

•
zaistenie nákladovo efektívnej konzistentnosti medzi príslušnými energetickými politikami a dohodami a dohovormi o životnom prostredí;

•
zaistenie trhovo orientovanej cenotvorby, vrátane úplnejšieho zohľadnenia nákladov a výhod životného prostredia;

•
využitie transparentných a spravodlivých trhových nástrojov určených na dosiahnutie energetických cieľov a zníženie problémov životného prostredia;

•
vytvorenie rámcových podmienok na výmenu know-how ohľadne ekologicky vhodných energetických technológií, obnoviteľných zdrojov energie a efektívneho využívania energie;

•
vytvorenie rámcových podmienok pre finančne výhodné investovanie do energeticky účinných a ekologických projektov v energetike.
8.
Prístup k udržateľnej energii
Signatári zdôrazňujú dôležitosť prístupu k udržateľnej, modernej, cenovo dostupnej a čistejšej energii, najmä v rozvojových krajinách, čo môže prispieť k zmierneniu energetickej chudoby.

Na tento účel signatári potvrdzujú, že vynaložia všetku snahu aby posilnili spoluprácu a podporili iniciatívy a partnerstvá na medzinárodnej úrovni, ktoré vedú k týmto cieľom.
9.
Vzdelávanie a školenie
Signatári uznávajú úlohu tohto odvetvia pri podpore odborného vzdelávania a školenia v oblasti energetiky a rozhodli sa spolupracovať na takýchto aktivitách, vrátane:

•
odborného vzdelávania;

•
profesijného zaškolenia;

•
informovania verejnosti o témach energetickej účinnosti a obnoviteľnej energie.
10.
Diverzifikácia energetických zdrojov a trás
Signatári potvrdzujú, že s cieľom zvýšiť energetickú bezpečnosť je mimoriadne dôležitá výroba energie z rozmanitých zdrojov a diverzifikácia dodávateľských trás.

HLAVA III 
ŠPECIFICKÉ DOHODY

Signatári sa rozhodli presadzovať ciele a zásady tejto charty a realizovať a rozšíriť svoju spoluprácu, okrem iného v nasledujúcich oblastiach:

•
horizontálne a organizačné záležitosti;

•
energetická účinnosť, vrátane ochrany životného prostredia;

•
prieskum, výroba, prevoz a využívanie ropy a ropných produktov a modernizácia rafinérií;

•
prieskum, výroba a využívanie zemného plynu, vzájomné prepojenie plynových sietí a prenos prostredníctvom vysokotlakových plynovodov;

•
všetky aspekty jadrového palivového cyklu, vrátane zlepšenia bezpečnosti v tomto sektore;

•
modernizácia elektrární, vzájomné prepojenie elektrických sietí a prenos elektriny prostredníctvom vysokonapäťového elektrického vedenia;

•
rozvoj integrovaných regionálnych energetických trhov;

•
všetky aspekty cyklu uhlia, vrátane technológií čistého uhlia;

•
rozvoj obnoviteľných zdrojov energie;

•
prístup k udržateľnej energii;

•
prevod technológie a podpora inovácie;

•
spolupráca pri riešení následkov väčších nehôd alebo iných udalostí v energetickom sektore s cezhraničnými dôsledkami.
HLAVA IV

ZÁVEREČNÉ USTANOVENIA

Originál tejto charty bude odovzdaný vláde Holandskej republiky, ktorá ho uchová vo svojich archívoch. Každý zo signatárov obdrží od holandskej vlády jednu vernú kópiu tejto charty.

Signatári žiadajú holandskú vládu, aby doručila text tejto Medzinárodnej energetickej charty, v znení prijatom počas konferencie na vysokej úrovni dňa ... v .... , spolu s verbálnou nótou generálnemu tajomníkovi Spojených národov pre jeho informáciu a pre zabezpečenie obehu charty medzi všetkými členskými štátmi OSN. Text Medzinárodnej energetickej charty sa oficiálne preloží do arabčiny, čínštiny, francúzštiny, nemčiny, taliančiny, ruštiny a španielčiny a bude sa distribuovať.

Vyhotovené v Haagu dňa [dátum]........

Príloha
Záverečné dokumenty regionálnych a medzinárodných konferencií o energetike a iných podujatí a iniciatív spomenutých na strane 2
•
Protokol Energetickej charty o energetickej účinnosti a súvisiacich environmentálnych aspektoch, ktorý vstúpil do platnosti dňa 16. 4. 1998 a stanovil medzinárodný rámec podporujúci spoluprácu v oblasti energetickej účinnosti spôsobom kompatibilným s udržateľným rozvojom; 

•
Plán realizácie Svetového samitu o udržateľnom rozvoji prijatý v Johannesburgu dňa 4. 9. 2002, ktorý vyzýva k zintenzívneniu medzinárodnej a regionálnej spolupráce s cieľom zlepšiť prístup k spoľahlivým, cenovo dostupným, ekonomicky zrealizovateľným, spoločensky prijateľným a ekologicky vhodným energetickým službám ako neoddeliteľnej súčasti programov znižovania chudoby, uľahčovaním vytvárania prostredí, ktoré to umožnia, a riešením potrieb budovania kapacít, pričom mimoriadna pozornosť sa bude venovať vidieckym a v prípade potreby izolovaným oblastiam; 
•
Vyhlásenie „Globálna energetická bezpečnosť“ zo samitu G8 v Petrohrade, ktorý sa konal dňa 16. 7. 2006, a kde lídri G8 vyjadrili svoju podporu zásad energetickej charty a snahu zúčastnených krajín zlepšiť medzinárodnú spoluprácu v energetike;
•
„Rijádske vyhlásenie“ z tretieho samitu OPEC zo dňa 18. 11. 2007, v ktorom hlavy štátov a vlád zdôraznili vzájomné vzťahy medzi globálnou bezpečnosťou pri dodávaní energie a bezpečnosťou a predvídateľnosťou dopytu. Takisto vyjadrili svoje rozhodnutie posilniť a rozšíriť dialóg medzi výrobcami a spotrebiteľmi energie prostredníctvom príslušných/kompetentných medzinárodných a regionálnych fór v prospech všetkých;
•
Štatút Medzinárodnej agentúry pre energiu z obnoviteľných zdrojov (IRENA) podpísaný na konferencii o zriadení agentúry IRENA v Bonne dňa 26. 1. 2009, v ktorom strany vyjadrili svoju túžbu podporiť väčšie využívanie obnoviteľnej energie s cieľom dosiahnuť udržateľný rozvoj a svoju pevnú vieru v rozsiahle príležitosti, ktoré ponúka obnoviteľná energia na riešenie a postupné zmierňovanie problémov energetickej bezpečnosti a pohyblivých cien energií;
•
Spoločné vyjadrenie ministrov energetiky G8 zo stretnutia v Ríme konaného dňa 25. 5. 2009, kde ministri energetiky G8, európsky komisár pre energetiku a ministri energetiky Alžírska, Austrálie, Brazílie, Číny, Egypta, Indie, Indonézie, Kórei, Líbie, Mexika a Nigérie požiadali sekretariát energetickej charty a medzinárodné finančné inštitúcie, aby pripravili stratégiu pre rozvoj energetických sietí a koridorov, ktoré zaistia posun smerom k integrácii národných trhov s energiou v Afrike a určia mechanizmy financovania;
•
Vyjadrenie prijaté na konferencii o energetickej charte dňa 9. 12. 2009 v Ríme o riešení celosvetových problémov v energetike v rámci modernizácie procesu energetickej charty;
•
Dohody z konferencie Spojených národov o klimatických zmenách, ku ktorým účastníci dospeli v Cancúne dňa 11. 12. 2010, a v ktorých sa medzinárodné spoločenstvo dohodlo na súbore dôležitých rozhodnutí určených na spoločné a komplexné riešenie dlhodobého problému klimatických zmien a na tom, že strany by mali bezodkladne konať, aby splnili tento dlhodobý cieľ zameraný na globálne zníženie emisií skleníkových plynov tak, aby sa nárast celosvetovej priemernej teploty držal pod 2 °C nad úrovňou spred industrializácie;
•
Charta medzinárodného fóra o energetike schválená a podpísaná na ministerskom stretnutí IEF v Rijáde dňa 22. 2. 2011, ktorá preukazuje posilnenú politickú snahu o otvorený medzinárodný dialóg o energetike medzi členmi IEF, ktorí vyrábajú a spotrebúvajú energiu, vrátane tranzitných štátov, s cieľom zaistiť celosvetovú energetickú bezpečnosť;
•
Ciele v rámci globálnej iniciatívy OSN „Udržateľná energia pre všetkých“ (SE4A11) zo septembra 2011 a „2014 – 2024 Svetová dekáda pre udržateľnú energiu“, ktorej cieľom je dosiahnuť všeobecný prístup k energii, zlepšiť energetickú účinnosť a zvýšiť používanie obnoviteľnej energie;
•
Ciele v rámci „Energetického partnerstva EÚ a Afriky“;
•
Deklarácia z Dohy prijatá na prvom samite Fóra krajín vyvážajúcich plyn dňa 15. 11. 2011, ktorá vyzýva k podpore a rozvoju nových a účinných kanálov dialógu medzi výrobcami a spotrebiteľmi zemného plynu prostredníctvom medzinárodných a regionálnych energetických organizácií a na účel zaistenia prenosu technológií, transparentnosti trhov, stability a rastu v prospech všetkých.
•
Závery Rady Európskej únie zo dňa 24. 11. 2011 o posilňovaní vonkajšieho rozmeru energetickej politiky EÚ, v ktorých EÚ vyzýva k potrebe geografického rozšírenia Zmluvy o energetickej charte, ktorá sa zameria na posilnenie úlohy tejto zmluvy ako globálneho nástroja uznaného ako základ pre medzinárodnú energetickú reguláciu v hlavných oblastiach jej kompetencie;
•
Záverečný dokument nazvaný „Budúcnosť, akú chceme“, ktorý sa odsúhlasil na konferencii OSN o udržateľnom rozvoji dňa 22. 6. 2012 a bol pripojený k rezolúcii Valného zhromaždenia OSN č. 66/288, ktorá uznáva kritickú úlohu energie v procese rozvoja, keďže prístup k udržateľným moderným energetickým službám prispieva k odstráneniu chudoby, zachraňuje životy, zlepšuje zdravie a pomáha zabezpečovať základné ľudské potreby;
•
„Petrohradská rezolúcia“ zo stretnutia ministrov energetiky APEC konaného v dňoch 24. – 25. 6. 2012, v ktorej ministri energetiky APEC uznávajú, že zvýšenie energetickej bezpečnosti si vyžaduje koordinovaný prístup v mnohých oblastiach a zaväzujú sa pokračovať vo svojich snahách zlepšiť udržateľnosť, účinnosť, predvídateľnosť a transparentnosť tradičných trhov s energiou;
•
Uznesenie Parlamentného zhromaždenia OBSE „Podpora a používanie nových a obnoviteľných zdrojov energie“ prijaté na 21. každoročnom zasadaní OBSE PA v Monaku dňa 9. 7. 2012, ktoré zdôrazňuje ústrednú úlohu energetickej bezpečnosti v novom prostredí a nevyhnutnú potrebu spravodlivosti a transparentnosti v súlade s medzinárodným právom a Európskou energetickou chartou;

•
Záverečný dokument 16. samitu hláv štátov alebo vlád Hnutia nezúčastnených krajín, ktorý sa konal 26. – 31. 8. 2012 v Teheráne, kde hlavy štátov alebo vlád zdôraznili dôležitosť zlepšovania medzinárodnej spolupráce prostredníctvom partnerstva vo všetkých formách energie vrátane čistej a obnoviteľnej energie. Vyzvali rozvinuté krajiny, aby previedli účinnejšie a ekologicky vhodnejšie technológie rozvojovým krajinám a Spojené národy, aby to podporili a sprostredkovali;
•
Záverečná deklarácia Rabatského energetického fóra zo dňa 21. 9. 2012, v ktorej sa uznala energetická Charta ako účinný nástroj, ktorým sa dá podporiť a posilniť spolupráca v oblasti energetiky v regióne MENA;
•
Rezolúcia Valného zhromaždenia OSN č. 67/263 „Spoľahlivý a stabilný prenos energie a jej úloha pri zaistení udržateľného rozvoja a medzinárodnej spolupráce“ prijatá dňa 17. 5. 2013, ktorá poznamenáva, že stabilná, efektívna a spoľahlivá preprava energie, ako kľúčový faktor udržateľného rozvoja, je v záujme celého medzinárodného spoločenstva, a víta snahy na národnej, bilaterálnej, sub-regionálnej, regionálnej a medzinárodnej úrovni pri budovaní systémov prepravy energie a napomáhaní obchodu so zdrojmi energie na podporu udržateľného rozvoja;
•
Ministerské vyhlásenie o regionálnej spolupráci pre lepšiu energetickú bezpečnosť a udržateľné používanie energie v Ázii a Pacifiku prijaté na Ázijskom a pacifickom energetickom fóre v ruskom Vladivostoku dňa 30. 5. 2013, kde sa uznáva energetická bezpečnosť ako kľúčová téma rozvoja pre všetky krajiny v regióne Ázia-Pacifik a kde sa zdôrazňuje zásadná dôležitosť energie ako predpokladu pre odstránenie chudoby a zaistenie ekonomického rastu;
•
Vyhlásenie lídrov samitu G20 v Petrohrade konaného dňa 5. – 6. 9. 2013, ktoré vyjadruje ich snahu zlepšiť spoluprácu v energetike, spresniť a sprístupniť údaje o trhu s energiami a prijať opatrenia na podporu rozvoja čistejších a efektívnejších energetických technológií na zvýšenie efektívnosti trhov a posun smerom k udržateľnejšej energii v budúcnosti.
